Kap. 222, 225, 226, 228, 230, 231, 253, 255, 256, 260, 270, 272, 273, 275, 288, 291, 292, 2410, 3220, 3225, 3256, 3291, 3292, 5310 og 5617

Prop. 44 S

(2020–2021)
Proposisjon til Stortinget (forslag til stortingsvedtak)

Endringer i statsbudsjettet 2020 under Kunnskapsdepartementet

Tilråding fra Kunnskapsdepartementet 20. november 2020, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I denne proposisjonen legger Kunnskapsdepartementet frem forslag til endringer i statsbudsjettet for 2020.

2 Forslag til endringer i statsbudsjettet for 2020

Kap. 222 Statlige skoler og fjernundervisningstjenester

Post 01 Driftsutgifter

Samisk videregående skole i Karasjok og Samisk videregående skole og reindriftsskole i Kautokeino har hatt merutgifter i 2020 som følge av utbruddet av covid-19. Utgiftene gjelder investeringer i IKT-utstyr for å legge til rette for nettundervisning, utgifter til smittevern og vikarutgifter. Som følge av disse merutgiftene foreslår departementet å øke bevilgningen med 0,8 mill. kroner.

Kap. 225 Tiltak i grunnopplæringen

Post 01 Driftsutgifter

Bevilgningen finansierer fylkesmannens utgifter til administrasjon av sentralt gitt eksamen. Bevilgningen ble redusert med 10 mill. kroner i forbindelse med Revidert nasjonalbudsjett 2020, jf. Innst. 360 S (2019–2020) og Prop. 117 S (2019–2020) som følge av at sentralt gitt skriftlig eksamen i videregående skole og alle eksamener i grunnskolen våren 2020 ble avlyst. Kunnskapsdepartementet foreslår å redusere bevilgningen med 2,8 mill. kroner på bakgrunn av økonomirapporten fra fylkesmannsembetene pr. 2. tertial.

Post 21 Spesielle driftsutgifter

Bevilgningen finansierer honorar- og reiseutgifter til sensorene for sentralt gitt eksamen. Bevilgningen ble redusert med 90 mill. kroner i forbindelse med Revidert nasjonalbudsjett 2020, jf. Innst. 360 S (2019–2020) og Prop. 117 S (2019–2020) som følge av at sentralt gitt skriftlig eksamen i videregående skole og alle eksamener i grunnskolen våren 2020 ble avlyst. Kunnskapsdepartementet foreslår å øke bevilgningen med 4,4 mill. kroner på bakgrunn av økonomirapporten fra fylkesmannsembetene pr. 2. tertial.

Post 60 Tilskudd til landslinjer

Det er bevilget 0,4 mill. kroner til oppstart av landslinjen i bratt friluftsliv ved Rauma videregående skole fra høsten 2020. Linjen startet ikke opp i år som følge av få søkere. Departementet vil omprioritere tilskuddet til utstyrstilskuddet på posten.

Post 63 Tilskudd til samisk i grunnopplæringen, kan overføres

Kunnskapsdepartementet foreslår å redusere bevilgningen med 6,1 mill. kroner på grunnlag av anslag i 2. tertialrapport fra fylkesmennene og elevtelling pr. 2. mai 2020 i videregående opplæring.

Post 64 Tilskudd til opplæring av barn og unge som søker opphold i Norge

Departementet foreslår å redusere bevilgningen med 7,2 mill. kroner som følge av lavere anslag for antall elever som utløser tilskudd enn lagt til grunn i forbindelse med Revidert nasjonalbudsjett 2020.

Post 65 Rentekompensasjon for skole- og svømmeanlegg, kan overføres

Kunnskapsdepartementet foreslår å øke bevilgningen med 13,3 mill. kroner som følge av at rentesatsene ble noe høyere enn rentesatsen som lå til grunn for revidert budsjett for 2020.

Post 67 Tilskudd til opplæring i kvensk eller finsk

Kunnskapsdepartementet foreslår å redusere bevilgningen med 1,4 mill. kroner på bakgrunn av anslag i 2. tertialrapport fra Fylkesmannen i Troms og Finnmark og elevtelling pr. 2. mai for elever/lærlinger i videregående opplæring.

Post 69 Tiltak for fullføring av videregående opplæring

I Prop. 127 S (2019–2020) står det at det innenfor bevilgningen vil kunne bli gitt tilskudd til friskoler. Gjennom en midlertidig forskrift er det lagt til rette for at friskoler, uavhengig av fastsatt elevtall, kan ta inn ulike grupper av elever uten rett til videregående opplæring høsten 2020. Elevtellingen pr. 1. oktober for frittstående videregående skoler viser at 26 elever ved 14 skoler har fått opplæring som følge av dette. Gjeldende tilskuddssatser for frittstående videregående skoler er benyttet i utregningen av tilskuddet til skolene, som utgjør totalt 4,3 mill. kroner. Tilskuddet til skolene foreslås bevilget over flere poster under kap. 228. Som følge av dette foreslår departementet å redusere bevilgningen med 4,3 mill. kroner mot tilsvarende samlede økninger under kap. 228, postene 71, 74 og 75.

Kap. 3225 Tiltak i grunnopplæringen

Post 04 Refusjon av ODA-godkjente utgifter

Departementet foreslår å redusere bevilgningen med 4,4 mill. kroner som følge av lavere bevilgningsbehov til opplæring av barn og unge som søker opphold i Norge, jf. kap. 225, post 64 og endringer i forutsetningene for andelen av elevene som utløser ODA-refusjon.

Kap. 226 Kvalitetsutvikling i grunnopplæringen

Post 21 Spesielle driftsutgifter, kan overføres

Tilskudd til 22. juli-relaterte formål

I forbindelse med behandlingen av Revidert nasjonalbudsjett 2020 ble det satt av 0,5 mill. kroner til et tilskudd til Den nasjonale støttegruppen etter 22. juli, jf. Innst. 360 S (2019–2020) og Prop. 117 S (2019–2020). Støttegruppen får ikke brukt dette tilskuddet på grunn av restriksjoner på reising og arrangementer som følge av covid-19-pandemien. For å unngå oppbygging av midler, foreslår Kunnskapsdepartementet å omdisponere midlene for 2020 til 22. juli-senteret som har behov for å få ferdigstilt utstillings- og undervisningslokaler i det midlertidige senteret, slik at de kan oppfylle samfunnsoppdraget overfor elever i grunnopplæringen. Samlet vil departementet tildele 1 mill. kroner til 22. juli-senteret over posten til dette formålet.

Justert tilsagnsfullmakt

Tilsagnsfullmakten for 2020 under kap. 226, post 21 med 20 mill. kroner er knyttet til stipend for yrkesfag innenfor yrkesfaglærerløftet og stipend til minoritetsspråklige lærere.

I statsbudsjettet for 2020 er det over kap. 226, post 21 bevilget 15 mill. kroner til å utvikle læremidler der det ikke er kommersielt grunnlag for utvikling. Ved en inkurie ble ikke tilsagnsfullmakten i statsbudsjettet for 2020 under romertallsvedtak III knyttet til kap. 226, post 21 justert som følge av denne nye bevilgningen til utvikling av læremidler. Tilskuddsmidlene under kap. 226, post 21 til utvikling av læremidler forvaltes etter samme modell som læremiddeltilskuddet under kap. 220, post 70, og etter gjeldene normalmodell med utlysing og inngåelse av kontrakter og utbetaling av midler i år 1 (førstegangsutbetaling) samt underveisutbetaling og sluttutbetaling i år 2. Kunnskapsdepartementet foreslår derfor å øke tilsagnsfullmakten i statsbudsjettet for 2020 fra 20 mill. kroner til 35 mill. kroner.

Post 71 Tilskudd til vitensentre

Vitensentrene får en stor del av sine inntekter fra billettsalg. Som følge av covid-19-pandemien har disse inntektene blitt redusert, og flere vitensentre har dermed fått økonomiske utfordringer. Vitensentrene har meldt inn faktiske og estimerte tap (tapte inntekter fratrukket reduserte kostnader) på totalt 31,5 mill. kroner i 2020. Samtidig har vitensentrene allerede mottatt totalt 12,8 mill. kroner i kompensasjon, i hovedsak fra ordninger under Kulturdepartementet.

Kunnskapsdepartementet foreslår å øke bevilgningen med 18,6 mill. kroner for å kompensere sentrene for inntektssvikten i år. Eventuell økt kompensasjon fra ordninger under Kulturdepartementet vil trekkes fra den foreslåtte økningen av tilskuddet.

Kap. 228 Tilskudd til frittstående skoler mv.

Post 70 Frittstående grunnskoler, overslagsbevilgning

Departementet foreslår å øke bevilgningen med 243,6 mill. kroner som følge av høyere elevtall enn det som er lagt til grunn for Saldert budsjett 2020.

Post 71 Frittstående videregående skoler, overslagsbevilgning

Departementet foreslår å øke bevilgningen med 39,3 mill. kroner som følge av økt elevtall og endret fordeling av elevene mellom utdanningsprogrammene i forhold til det som er lagt til grunn for Saldert budsjett 2020.

Det foreslås å øke bevilgningen med 3,1 mill. kroner som følge av at skolene har tatt inn elever uten rett til opplæringen som del av Utdanningsløftet 2020, mot en tilsvarende reduksjon under kap. 225, post 69.

Samlet foreslår departementet å øke bevilgningen med 42,4 mill. kroner.

Post 72 Frittstående skoler godkjent etter kap. 4 i voksenopplæringsloven, overslagsbevilgning

Departementet foreslår å redusere bevilgningen med 16,9 mill. kroner som følge av endringer i elevtall og hvordan disse fordeler seg mellom kurs, i forhold til det som er lagt til grunn for Saldert budsjett 2020.

Post 73 Frittstående grunnskoler i utlandet, overslagsbevilgning

Departementet foreslår å redusere bevilgningen med 7,9 mill. kroner som følge av endring i elevtall og utgifter til spesialundervisning sammenlignet med Saldert budsjett 2020.

Post 74 Frittstående videregående skoler i utlandet, overslagsbevilgning

Departementet foreslår å redusere bevilgningen med 7 mill. kroner som følge av endring i elevtall og utgifter til spesialundervisning sammenlignet med Saldert budsjett 2020.

Det foreslås å øke bevilgningen med 0,1 mill. kroner som følge av at skolene har tatt inn en elev uten rett til opplæringen som del av Utdanningsløftet 2020, mot en tilsvarende reduksjon under kap. 225, post 69.

Samlet foreslår departementet å redusere bevilgningen med 6,9 mill. kroner.

Post 75 Frittstående skoler for funksjonshemmede elever, overslagsbevilgning

Departementet foreslår å øke bevilgningen med 18,3 mill. kroner som følge av økt elevtall i forhold til det som er lagt til grunn for Saldert budsjett 2020.

Det foreslås å øke bevilgningen med 1,1 mill. kroner som følge av at skolene har tatt inn elever uten rett til opplæringen som del av Utdanningsløftet 2020, mot en tilsvarende reduksjon under kap. 225, post 69.

Samlet foreslår departementet å øke bevilgningen med 19,4 mill. kroner.

Post 76 Andre frittstående skoler, overslagsbevilgning

Departementet foreslår å øke bevilgningen med 0,8 mill. kroner som følge av økt elevtall i forhold til det som ble lagt til grunn for Saldert budsjett 2020.

Post 77 Den tysk-norske skolen i Oslo, overslagsbevilgning

Departementet foreslår å øke bevilgningen med 1,2 mill. kroner som følge av økt elevtall i forhold til det som ble lagt til grunn for Saldert budsjett 2020.

Post 83 kompensasjon til friskoler for refundert foreldrebetaling for SFO i forbindelse med nedstenging av skole og SFO

Frittstående grunnskoler skal etter søknad motta kompensasjon for inntektsbortfallet de har i SFO i forbindelse med bortfall av foreldrebetaling i perioden SFO-tilbudet må holde stengt eller har drift med redusert kapasitet, etter vedtak fattet av Helsedirektoratet med hjemmel i smittevernloven § 4-1. Kompensasjonen gis for å unngå at SFO-ansatte blir permittert i perioden hvor myndighetene har pålagt stenging eller redusert drift. Kompensasjonen gjelder SFO-tilbud ved frittstående skoler i Norge dersom tilbudet er rapportert i GSI skoleåret 2019–2020. Kompensasjonen gjelder ikke for bortfall av kostpenger eller foreldrebetaling for andre ekstraaktiviteter SFO tilbyr utover ordinært tilbud. Ordningen gjelder for frittstående grunnskoler som er godkjent med hjemmel i friskoleloven, Den tysk-norske skolen i Oslo og Den franske skolen i Oslo.

Det er et mindrebehov på posten som skyldes færre søknader enn det som ble lagt til grunn i bevilgningsforslaget. Kunnskapsdepartementet foreslår å redusere bevilgningen på posten med 3,5 mill. kroner.

Post 85 (ny) Kompensasjon for merutgifter knyttet til covid-19

Smittevernveiledere som skolene må følge, medfører i noen tilfeller at undervisningen foregår i mindre grupper enn normalt. Flere skoler har også merkostnader ved å gi et godt opplæringstilbud til elever som må være hjemme med milde symptomer. Merutgiftene er særlig knyttet til et økt behov for vikarer og overtidsbruk.

Kunnskapsdepartementet legger til grunn at friskolene skal kompenseres for merutgifter som følge av covid-19 på om lag samme nivå per elev som den offentlige skolen. Kunnskapsdepartementet foreslår en bevilgning til friskolene på 50 mill. kroner. Ordningen gjelder for frittstående grunnskoler og videregående skoler som er godkjent med hjemmel i friskoleloven, Den tysk-norske skolen i Oslo og Den franske skolen i Oslo.

Kap. 230 Statlig spesialpedagogisk støttesystem

Post 01 Driftsutgifter

Som følge av avvikling av handelsløsningen Bestillingstorget under Statped, foreslår Kunnskapsdepartementet at inntektskravet under kap. 3220, post 02 avvikles mot tilsvarende utgiftsreduksjon for Statlig spesialpedagogisk støttesystem under kap. 230, post 01. Departementet foreslår derfor at posten reduseres med 1,3 mill. kroner.

Som følge av forventet mindreforbruk foreslår Kunnskapsdepartementet at bevilgningen reduseres med 400 000 kroner.

Samlet foreslår Kunnskapsdepartementet å redusere bevilgningen med 1,7 mill. kroner.

Kap. 3220 Utdanningsdirektoratet

Post 02 Salgsinntekter o.l.

Som følge av avvikling av handelsløsningen Bestillingstorget under Statped, foreslår Kunnskapsdepartementet at inntektskravet under kap. 3220, post 02 avvikles mot tilsvarende utgiftsreduksjon for Statlig spesialpedagogisk støttesystem under kap. 230, post 01. Departementet foreslår derfor at posten reduseres med 1,3 mill. kroner.

Kap. 231 Barnehager

Post 60 Tilskudd til bemanningsnorm i barnehage

Det er et mindrebehov på posten som skyldes at det var satt av en buffer til eventuelle klagesaker på 0,7 mill. kroner som det ikke har vært behov for. I tillegg har én barnehage tilbakebetalt halvparten av tilskuddet den mottok, grunnet nedlegging av barnehagen fra juli 2020.

Kunnskapsdepartementet foreslår å redusere bevilgningen på posten med 0,9 mill. kroner.

Kap. 253 Folkehøyskoler

Post 70 Tilskudd til folkehøyskoler

Folkehøyskolene har økte utgifter til skoledrift som følge av covid-19-pandemien. Folkehøgskolerådet har gjennomført en undersøkelse blant folkehøgskolene og fått kartlagt at merutgiftene per 1. oktober var 16,7 mill. kroner. Utgiftene gjelder bl.a. innkjøp av utstyr og tilpasning av bygg for smittevern, økte utgifter til renhold og økte personalkostnader. Kunnskapsdepartementet foreslår å øke bevilgningen med 10 mill. kroner. 50 pst. av kompensasjonen vil bli fordelt med et likt beløp per skole, mens 50 pst. vil bli fordelt etter elevtall.

Post 73 (ny) Ettergivelse av utlån til Raulandsakademiet AS

I statsbudsjettet for 1981 bevilget Stortinget penger til rente- og avdragsfrie utlån til tre folkehøyskoler. En av disse skolene, Rauland folkehøgskole, ble nedlagt i 1987. Raulandsakademiet AS kjøpte lokalene etter folkehøyskolen. Kirke- og undervisningsdepartementet aksepterte at Raulandsakademiet overtok 400 000 kroner av lånet folkehøyskolen hadde hatt. Det ble satt som vilkår at «staten kan krevje lånet innløyst m.a. om eigedomen vert selt, om bruken av eigedomen vert endra eller om andre tilhøve tilseier at det [er] rimeleg at lånet vert innløyst». Eiendommen har i perioden etterpå vært brukt til formål som er i samsvar med lånevilkårene. Lånet står dermed fortsatt ved lag.

Raulandsakademiet AS har inngått leieavtaler som tilsier at vilkårene for lånet vil være oppfylt slik at det vil stå ved lag i overskuelig tid. Staten har ikke mulighet til å kreve lånet tilbakebetalt så lenge eiendommen brukes i samsvar med vilkårene. Støtten til Raulandsakademiet har vært gitt som rentefritt lån blant annet av hensyn til å sikre seg mot at statlig finansierte investeringer brukes til andre formål enn det tilsiktede. Etter at eiendommen har vært brukt i samsvar med vilkårene for lånet i over 30 år, mener Kunnskapsdepartementet at dette hensynet er oppfylt.

Kunnskapsdepartementet foreslår en tilskuddsbevilgning som gjør om lånet til et tilskudd, og foreslår i samsvar med dette en bevilgning på posten på 400 000 kroner.

Kap. 255 Tilskudd til freds- og menneskerettighetssentre

Post 77 Tilskudd til freds- og menneskerettighetssentre

Covid-19-pandemien har gitt flere av freds- og menneskerettighetssentrene økonomiske utfordringer som følge av et fall i billettinntekter og butikksalg. Narviksenteret har fått en betydelig inntektssvikt på grunn av færre cruise-turister. Kunnskapsdepartementet foreslår å øke tilskuddet til senteret med 1 mill. for å kompensere for inntektssvikten. Også Falstadsenteret melder om økte utgifter og reduserte inntekter knyttet til bl.a. økte renholdsutgifter, mindre skolegrupper (som gir økt behov for pedagoger) og tilrettelegging av lokaler for trygg undervisning. Kunnskapsdepartementet foreslår å øke tilskuddet til Falstadsenteret med 0,5 mill. kroner.

Samlet foreslår Kunnskapsdepartementet å øke bevilgningen med 1,5 mill. kroner.

Kap. 256 Kompetanse Norge

Post 21 Spesielle driftsutgifter

Kunnskapsdepartementet foreslår å redusere bevilgningen med 2,9 mill. kroner mot en tilsvarende reduksjon under kap. 3256, post 01.

Kap. 3256 Kompetanse Norge

Post 01 Inntekter fra oppdrag

Kompetanse Norges rolle som koordinator for VISKA-prosjektet avsluttes i år. Det innebærer lavere inntekter og utgifter. Kunnskapsdepartementet foreslår derfor å redusere bevilgningen med 2,9 mill. kroner.

Kap. 260 Universiteter og høyskoler

Post 50 Statlige universiteter og høyskoler

I behandlingen av Revidert nasjonalbudsjett 2020, jf. Innst. 360 S (2019–2020) og Prop. 117 S (2019–2020) ble det bevilget midler til 4 000 studieplasser, 40 mill. kroner i særskilt finansiering for økte læringsressurser i medisin- og andre helseutdanninger og midler til 250 rekrutteringsstillinger ved de institusjonene som fikk økt studiekapasitet. Midlene til de tre tiltakene ble bevilget på post 50, men noen av midlene skal utbetales til private høyskoler. Det er derfor behov for å flytte 40,1 mill. kroner fra kap. 260, post 50 til kap. 260, post 70.

Grunnet en rapporteringsfeil må den resultatbaserte uttellingen på indikatoren for inntekter fra Norges forskningsråd korrigeres. Som følge av korreksjonen er det behov for å flytte 50 000 kroner fra kap. 260, post 50 til kap. 260, post 70.

I behandlingen av økonomiske tiltak for å møte koronasituasjonen, jf. Innst. 360 S (2019–2020) og Prop. 127 S (2019–2020), ble det bevilget 40 mill. kroner til finansiering av stipendiater og postdoktorer med finansiering fra EU og private aktører. Midlene ble bevilget på post 50, men noen av midlene skal utbetales til private høyskoler. Det er derfor behov for å flytte 0,6 mill. kroner fra kap. 260, post 50 til kap. 260, post 70.

Høgskulen på Vestlandet (HVL) har satt i gang et arbeid med en fleksibel ingeniørutdanning som skal favne en større del av regionen de er lokalisert i. Regjeringen ønsker å legge til rette for at høyskolen i tillegg kan tilby en toårig ingeniørutdanning for ansatte med fagskoleutdanning hos bedriftene på Stord, den såkalte Stord-modellen, med oppstart så snart som mulig. HVL vil ha et årlig behov for 5 mill. kroner til dette, og Kunnskapsdepartementet foreslår derfor å øke rammebevilgningen med 5 mill. kroner øremerket dette tilbudet.

Samlet foreslår Kunnskapsdepartementet å redusere bevilgningen på posten med 35,8 mill. kroner.

Post 70 Private universiteter og høyskoler

Kunnskapsdepartementet foreslår å øke bevilgningen på posten med 40,7 mill. kroner. Se omtale under kap. 260, post 50.

Kap. 270 Internasjonal mobilitet og sosiale formål for studenter

Post 75 Tilskudd til bygging av studentboliger, kan overføres

Oppdaterte prognoser fra Husbanken viser at utbetalinger til pågående studentboligprosjekter er noe lavere enn det som ble lagt til grunn i Revidert nasjonalbudsjett 2020. Det er forventet at det vil bli utbetalt til sammen 648,1 mill. kroner i 2020, som er 153,3 mill. kroner lavere enn det som er disponibelt på posten. Kunnskapsdepartementet foreslår derfor å redusere bevilgningen over kap. 270, post 75 med 153,3 mill. kroner.

Endring i bevilgningsbehovet fører til at det er behov for å øke tilsagnsfullmakten med 165,8 mill. kroner i 2020, fra 782,2 mill. kroner til 948 mill. kroner, se forslag til vedtak under II Tilsagnsfullmakter.

Kap. 272 Direktoratet for internasjonalisering og kvalitetsutvikling i høyere utdanning

Post 50 Direktoratet for internasjonalisering og kvalitetsutvikling i høyere utdanning

Direktoratet for internasjonalisering og kvalitetsutvikling i høyere utdanning (Diku) betaler årlig over kap. 272, post 50 Norges godtgjørelse til de andre nordiske landene i tråd med den nordiske avtalen om gjensidig adgang til høyere utdanning. Diku har i 2020 utbetalt 43,7 mill. DKK som tilsvarer 57,7 mill. NOK. Det er 8,9 mill. kroner mindre enn det Diku fikk tildelt til formålet. Kunnskapsdepartementet foreslår derfor å redusere bevilgningen på posten med 8,9 mill. kroner.

Kap. 273 Unit – direktoratet for IKT og fellestjenester i høyere utdanning og forskning

Post 50 Unit – direktoratet for IKT og fellestjenester i høyere utdanning og forskning

Unit betaler årlig Norges kontingent til NORDUnet AS over kap. 272, post 50. NORDUnet AS organiserer samarbeidet mellom de nordiske forskningsnettene. Det er bevilget 39 mill. kroner til kontingenten på posten i 2020. I tillegg står 2 mill. kroner på konto hos Unit øremerket kontingenten, som de fikk tilbakebetalt fra NORDUnet ved årsslutt 2019. Grunnet valutaendringer er det behov for å justere beløpet på posten. Kontingenten betales kvartalsvis, og følgelig gjenstår fjerde utbetaling i 2020. Det er utbetalt om lag 29,4 mill. kroner hittil i 2020, og det gjenstår å betale om lag 11,3 mill. kroner. Kunnskapsdepartementet foreslår derfor å redusere bevilgningen på posten med 0,3 mill. kroner.

Kap. 275 Tiltak for høyere utdanning og forskning

Post 21 Spesielle driftsutgifter, kan overføres, kan nyttes under post 70

Kunnskapsdepartementet foreslår å øke bevilgningen med 8 mill. kroner til å føre de følgende leieboerinnskuddene ut av statens kapitalregnskap.

Leieboerinnskuddene departementet har i Studentsamskipnaden i Ås, Studentsamskipnaden i Gjøvik, Ålesund og Trondheim, Norges arktiske studentsamskipnad, Studentsamskipnaden i Oslo og Studentsamskipnaden på Vestlandet på til sammen 4 789 500 kroner: Leierettene dette gjelder ble ervervet som følge av kulturavtalene med utlandet. Kulturavtalene ble avviklet i 2009 og leierettene benyttes ikke lenger etter formålet. Etter Kunnskapsdepartementets vurdering er det ikke juridisk grunnlag for å kreve leieboerinnskuddene tilbakebetalt.

Leieboerinnskudd på 332 300 kroner hos NTNU: NTNU har etter grundige undersøkelser ikke kunnet fremskaffe dokumentasjon for disse leieboerinnskuddene.

Leieboerinnskuddet på 550 000 kroner som OsloMet står oppført med i idrettshall på Voldsløkka: Denne innskuddskapitalen er nedskrevet etter avtalen i perioden 1978 til 1988, slik at det ikke foreligger noe restbeløp å kreve tilbake. Det er dermed ikke grunnlag for å føre opp innskuddet som eiendel i kapitalregnskapet.

Leieboerinnskuddet på 2 300 000 kroner som Universitetet i Bergen har i Stiftelsen Bryggens Museum: Dette er et innskudd av stiftelseskapital i Stiftelsen Bryggens museum, som følgelig ikke skulle vært aktivert i kapitalregnskapet.

Kap. 288 Internasjonale samarbeidstiltak

Post 72 Internasjonale grunnforskningsorganisasjoner

Kunnskapsdepartementet foreslår å øke bevilgningen med 6,7 mill. kroner. Økningen skyldes endringer i valutakursen.

Post 73 EUs rammeprogram for forskning og innovasjon, kan overføres

Kunnskapsdepartementet foreslår å øke bevilgningen med 117,1 mill. kroner. Økningen skyldes endringer i valutakursen.

Post 74 EUs utdannings-, opplærings-. ungdoms- og idrettsprogram

Kunnskapsdepartementet foreslår å øke bevilgningen med 29 mill. kroner. Økningen skyldes endringer i valutakursen.

Kap. 291 Bosetting av flyktninger og tiltak for innvandrere

Post 60 Integreringstilskudd, kan overføres

Kunnskapsdepartementet foreslår å redusere bevilgningen med 655,8 mill. kroner sammenlignet med gjeldende budsjett 2020. Hovedårsaken til reduksjonen er en nedgang i prognosen for antall bosatte i 2020 som følge av virusutbruddet. Videre er det en reduksjon i særskilt tilskudd ved bosetting av personer med alvorlige, kjente funksjonsnedsettelser og/eller atferdsvansker.

Post 61 Særskilt tilskudd ved bosetting av enslige mindreårige flyktninger, overslagsbevilgning

Kunnskapsdepartementet foreslår å redusere bevilgningen med 79,1 mill. kroner sammenlignet med gjeldende budsjett 2020. Hovedårsaken til reduksjonen er en nedgang i prognosen for enslige mindreårige bosatt i 2020 som følge av virusutbruddet. Videre er det en reduksjon i antall enslige mindreårige bosatt før 2020 som utløser tilskudd.

Post 71 Tilskudd til innvandrerorganisasjoner og annen frivillig virksomhet

Stiftelsen Født Fri er navngitt som tilskuddsmottaker under ordningen Tilskudd til nasjonale ressursmiljø på integreringsfeltet i Prop. 1 S (2019–2020) for Kunnskapsdepartementet. I budsjettproposisjonen fremkommer det at organisasjonen skal motta 6 mill. kroner i 2020. IMDi forvalter tilskuddsordningen.

IMDi mottok et varsel rettet mot stiftelsen i august 2020 og ga Ernst & Young i oppdrag å gjennomgå varslet. Ernst & Young fant at økonomistyringen i organisasjonen ikke har vært tilfredsstillende og i henhold til IMDis krav til god økonomistyring.

For 2020 har IMDi sendt et formelt varsel til stiftelsen om å holde tilbake tilskudd for andre termin 2020. Stiftelsen fikk anledning til å uttale seg i saken med frist 6. oktober og har uttalt seg innen fristen. Saken er til behandling i IMDi.

For å sikre at saken kan ferdigbehandles i 2021, foreslås det at budsjettposten for nasjonale ressursmiljø får stikkordet «kan overføres».

Kap. 3291 Bosetting av flyktninger og tiltak for innvandrere

Post 04 Tilskudd til integreringsprosjekt i asylmottak i regi av frivillige organisasjoner, ODA-godkjente utgifter

Enkelte utgifter knyttet til integreringstiltak i asylmottak kan føres som ODA-godkjente utgifter. Departementet foreslår å redusere bevilgningen på posten med om lag 8,5 mill. kroner. Årsaken til endringen er at det er færre integreringsprosjekter i asylmottak i regi av frivillige organisasjoner enn det som er lagt til grunn for gjeldende budsjett.

Kap. 292 Opplæring i norsk og samfunnskunnskap for voksne innvandrere

Post 60 Tilskudd til opplæring i norsk og samfunnskunnskap for voksne innvandrere

Kunnskapsdepartementet foreslår å redusere bevilgningen med 47,8 mill. kroner sammenlignet med gjeldende budsjett 2020. Hovedårsaken til reduksjonen er en nedgang i prognosen for antall nye personer som kommer inn i målgruppen for opplæring. Endringen i prognosen skyldes virusutbruddet.

Kap. 3292 Opplæring i norsk og samfunnskunnskap for voksne innvandrere

Post 01 Norskopplæring i mottak, ODA-godkjente utgifter

Kunnskapsdepartementet foreslår å redusere bevilgningen med 7,8 mill. kroner sammenlignet med gjeldende budsjett 2020. Hovedårsaken til reduksjonen er en nedgang i prognosen for antall asylsøkere som er i målgruppen for tilskudd. Endringen i prognosen skyldes virusutbruddet.

Kap. 2410 Statens lånekasse for utdanning

Post 50 Avsetning til utdanningsstipend, overslagsbevilgning

Våren 2020 ble det tilbudt et ekstralån med mulig omgjøring til stipend for studenter og elever i videregående opplæring med ungdomsrett som hadde tapt inntekt som følge av utbruddet av covid-19. Det ble satt av 1 mrd. kroner til omgjøring til stipend. Opptaket av ekstralånet viser at om lag 390 mill. kroner vil bli omgjort til stipend. Departementet foreslår derfor å redusere bevilgningen med 610 mill. kroner.

Post 71 Andre stipend, overslagsbevilgning

Som følge av covid-19-pandemien reduseres anslaget for utgifter til reise- og skolepengestipend. Departementet foreslår å redusere bevilgningen med 183,9 mill. kroner.

Post 72 Rentestøtte, overslagsbevilgning

Departementet foreslår å øke bevilgningen med 79,6 mill. kroner. Endringen skyldes at den gjennomsnittlige flytende renten på utdanningslån i 2020 ble 0,17 prosentpoeng høyere enn renteforutsetningen i forbindelse med revidert budsjett 2020.

Post 73 Avskrivninger, overslagsbevilgning

Departementet foreslår å redusere bevilgningen med 20,3 mill. kroner. Endringen skyldes redusert anslag for avskrivning på grunn av uførhet.

Post 90 Økt lån og rentegjeld, overslagsbevilgning

Anslag for utbetaling av nye lån reduseres med 1,8 mrd. kroner som følge av lavere uttak av ekstralånet tilknyttet covid-19-pandemien enn lagt til grunn. I tillegg er anslaget for lån til skolepenger og reise redusert med 330,7 mill. kroner som følge av redusert anslag for antall studenter i utlandet. Anslaget for tilleggslån til ulike grupper, som ble innført fra høsten 2020, er økt med 85 mill. kroner. Øvrige anslagsendringer knyttet til renteelementer på posten er redusert med 16,4 mill. kroner, som i hovedsak skyldes en reduksjon i forsinkelsesrenten fra 1. juli 2020.

Samlet foreslår departementet å redusere bevilgningen med 2,1 mrd. kroner.

Kap. 5310 Statens lånekasse for utdanning

Post 04 Refusjon av ODA-godkjente utgifter

Departementet foreslår å redusere bevilgningen med 1,4 mill. kroner. Dette skyldes noe lavere avskrivning av utdanningsgjeld for kvotestudenter fra utviklingsland enn tidligere anslått.

Post 29 Termingebyr

Departementet foreslår å redusere bevilgningen med 0,5 mill. kroner. Reduksjonen skyldes en økning i andelen låntakere med e-faktura eller avtalegiro.

Post 89 Purregebyr

Departementet foreslår å redusere bevilgningen med 13,6 mill. kroner. Årsaken er en nedgang i antall purringer og varsler om oppsigelse som følge av ekstra betalingsutsettelser i forbindelse med covid-19-pandemien.

Post 90 Redusert lån og rentegjeld

Departementet foreslår å redusere bevilgningen med 51 mill. kroner. Dette skyldes i hovedsak en reduksjon i innbetalte avdrag.

Post 93 Omgjøring av utdanningslån til stipend

Som følge av lavere uttak av ekstralånet i forbindelse med covid-19-pandemien, samt at omgjøringen i hovedsak vil effektueres våren 2021, reduseres anslaget for bevilgningsbehovet på posten med 1 mrd. kroner. På bakgrunn av regnskapstall per september 2020 er det behov for å øke bevilgningen med 439,6 mill. kroner. Tidligere anslag har undervurdert behovet for å omgjøre lån som ble gitt flere år tilbake i tid, og overvurdert effekten av innføringen av gradspremiering i konverteringsordningen.

Samlet foreslår departementet å redusere bevilgningen med 560,4 mill. kroner.

Kap. 5617 Renter fra Statens lånekasse for utdanning

Post 80 Renter

Departementet foreslår å øke bevilgningen med 242 mill. kroner. Hovedårsaken til dette er at den vektede gjennomsnittlige renten på utdanningslån i 2020 ble 0,16 prosentpoeng høyere enn renteforutsetningen i forbindelse med revidert budsjett for 2020.

Tilråding

Kunnskapsdepartementet

tilrår:

At Deres Majestet godkjenner og skriver under et fremlagt forslag til proposisjon til Stortinget om endringer i statsbudsjettet 2020 under Kunnskapsdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2020 under Kunnskapsdepartementet i samsvar med et vedlagt forslag.

Forslag
til vedtak om endringer i statsbudsjettet 2020 under Kunnskapsdepartementet

I

I statsbudsjettet for 2020 gjøres følgende endringer:

Utgifter:

Kap. | Post | Formål | Kroner
222 |  | Statlige skoler og fjernundervisningstjenester |
| 01 | Driftsutgifter, forhøyes med | 790 000
|  | fra kr 145 726 000 til kr 146 516 000 |
225 |  | Tiltak i grunnopplæringen |
| 01 | Driftsutgifter, nedsettes med | 2 781 000
|  | fra kr 13 629 000 til kr 10 848 000 |
| 21 | Spesielle driftsutgifter, forhøyes med | 4 370 000
|  | fra kr 19 614 000 til kr 23 984 000 |
| 63 | Tilskudd til samisk i grunnopplæringen, kan overføres, nedsettes med | 6 133 000
|  | fra kr 80 107 000 til kr 73 974 000 |
| 64 | Tilskudd til opplæring av barn og unge som søker opphold i Norge, nedsettes med | 7 179 000
|  | fra kr 52 343 000 til kr 45 164 000 |
| 65 | Rentekompensasjon for skole- og svømmeanlegg, kan overføres, forhøyes med | 13 296 000
|  | fra kr 165 704 000 til kr 179 000 000 |
| 67 | Tilskudd til opplæring i kvensk eller finsk, nedsettes med | 1 355 000
|  | fra kr 8 967 000 til kr 7 612 000 |
| 69 | Tiltak for fullføring av videregående opplæring, nedsettes med | 4 260 000
|  | fra kr 671 000 000 til kr 666 740 000 |
226 |  | Kvalitetsutvikling i grunnopplæringen |
| 71 | Tilskudd til vitensentre, forhøyes med | 18 600 000
|  | fra kr 82 705 000 til kr 101 305 000 |
228 |  | Tilskudd til frittstående skoler mv. |
| 70 | Frittstående grunnskoler, overslagsbevilgning, forhøyes med | 243 574 000
|  | fra kr 2 874 145 000 til kr 3 117 719 000 |
| 71 | Frittstående videregående skoler, overslagsbevilgning, forhøyes med | 42 368 000
|  | fra kr 1 678 750 000 til kr 1 721 118 000 |
| 72 | Frittstående skoler godkjent etter kap. 4 i voksenopplæringsloven, overslagsbevilgning, nedsettes med | 16 902 000
|  | fra kr 169 916 000 til kr 153 014 000 |
| 73 | Frittstående grunnskoler i utlandet, overslagsbevilgning, nedsettes med | 7 882 000
|  | fra kr 124 389 000 til kr 116 507 000 |
| 74 | Frittstående videregående skoler i utlandet, overslagsbevilgning, nedsettes med | 6 911 000
|  | fra kr 23 235 000 til kr 16 324 000 |
| 75 | Frittstående skoler for funksjonshemmede elever, overslagsbevilgning, forhøyes med | 19 378 000
|  | fra kr 347 299 000 til kr 366 677 000 |
| 76 | Andre frittstående skoler, overslagsbevilgning, forhøyes med | 781 000
|  | fra kr 41 071 000 til kr 41 852 000 |
| 77 | Den tysk-norske skolen i Oslo, overslagsbevilgning, forhøyes med | 1 199 000
|  | fra kr 28 288 000 til kr 29 487 000 |
| 83 | Kompensasjon til friskoler for refundert foreldrebetaling for SFO i forbindelse med stenging av skole og SFO, nedsettes med | 3 500 000
|  | fra kr 15 000 000 til kr 11 500 000 |
(NY) | 85 | Kompensasjon for merutgifter knyttet til covid-19, bevilges med | 50 000 000
230 |  | Statlig spesialpedagogisk støttesystem |
| 01 | Driftsutgifter, nedsettes med | 1 695 000
|  | fra kr 678 276 000 til kr 676 581 000 |
231 |  | Barnehager |
| 60 | Tilskudd til bemanningsnorm i barnehage, nedsettes med | 853 000
|  | fra kr 111 210 000 til kr 110 357 000 |
253 |  | Folkehøgskoler |
| 70 | Tilskudd til folkehøgskoler, forhøyes med | 10 000 000
|  | fra kr 1 013 066 000 til kr 1 023 066 000 |
(NY) | 73 | Ettergivelse av utlån til Raulandsakademiet AS, bevilges med | 400 000
255 |  | Tilskudd til freds- og menneskerettssentre |
| 77 | Tilskudd til freds- og menneskerettssentre, forhøyes med | 1 500 000
|  | fra kr 97 711 000 til kr 99 211 000 |
256 |  | Kompetanse Norge |
| 21 | Spesielle driftsutgifter, nedsettes med | 2 900 000
|  | fra kr 8 814 000 til kr 5 914 000 |
260 |  | Universiteter og høyskoler |
| 50 | Statlige universiteter og høyskoler, nedsettes med | 35 779 000
|  | fra kr 37 217 256 000 til kr 37 181 477 000 |
| 70 | Private høyskoler, forhøyes med | 40 779 000
|  | fra kr 1 686 038 000 til kr 1 726 817 000 |
270 |  | Studentvelferd |
| 75 | Tilskudd til bygging av studentboliger, kan overføres, nedsettes med | 153 304 000
|  | fra kr 801 408 000 til kr 648 104 000 |
272 |  | Direktoratet for internasjonalisering og kvalitetsutvikling i høyere utdanning |
| 50 | Direktoratet for internasjonalisering og kvalitetsutvikling i høyere utdanning, nedsettes med | 8 887 000
|  | fra kr 636 995 000 til kr 628 108 000 |
273 |  | Unit – Direktoratet for IKT og fellestjenester i høyere utdanning og forskning |
| 50 | Unit – Direktoratet for IKT og fellestjenester i høyere utdanning og forskning, nedsettes med | 332 000
|  | fra kr 194 518 000 til kr 194 186 000 |
275 |  | Tiltak for høyere utdanning og forskning |
| 21 | Spesielle driftsutgifter, kan overføres, kan nyttes under post 70, forhøyes med | 7 972 000
|  | fra kr 175 355 000 til kr 183 327 000 |
288 |  | Internasjonale samarbeidstiltak |
| 72 | Internasjonale grunnforskningsorganisasjoner, forhøyes med | 6 718 000
|  | fra kr 309 226 000 til kr 315 944 000 |
| 73 | EUs rammeprogram for forskning og innovasjon, kan overføres, forhøyes med | 117 118 000
|  | fra kr 2 677 801 000 til kr 2 794 919 000 |
| 74 | EUs program for utdanning, opplæring, ungdom og idrett, forhøyes med | 29 015 000
|  | fra kr 733 245 000 til kr 762 260 000 |
291 |  | Bosetting av flyktninger og tiltak for innvandrere |
| 60 | Integreringstilskudd, kan overføres, nedsettes med | 655 797 000
|  | fra kr 7 724 723 000 til kr 7 068 926 000 |
| 61 | Særskilt tilskudd ved bosetting av enslige mindreårige flyktninger, overslagsbevilgning, nedsettes med | 79 128 000
|  | fra kr 1 691 303 000 til kr 1 612 175 000 |
292 |  | Opplæring i norsk og samfunnskunnskap for voksne innvandrere |
| 60 | Tilskudd til opplæring i norsk og samfunnskunnskap for voksne innvandrere, nedsettes med | 47 771 000
|  | fra kr 1 334 273 000 til kr 1 286 502 000 |
2410 |  | Statens lånekasse for utdanning |
| 50 | Avsetning til utdanningsstipend, overslagsbevilgning, nedsettes med | 610 000 000
|  | fra kr 8 591 047 000 til kr 7 981 047 000 |
| 71 | Andre stipend, overslagsbevilgning, nedsettes med | 183 889 000
|  | fra kr 695 412 000 til kr 511 523 000 |
| 72 | Rentestøtte, overslagsbevilgning, forhøyes med | 79 565 000
|  | fra kr 1 140 105 000 til kr 1 219 670 000 |
| 73 | Avskrivninger, overslagsbevilgning, nedsettes med | 20 265 000
|  | fra kr 936 469 000 til kr 916 204 000 |
| 90 | Økt lån og rentegjeld, overslagsbevilgning, nedsettes med | 2 083 347 000
|  | fra kr 34 178 819 000 til kr 32 095 472 000 |

Inntekter:

Kap. | Post | Formål | Kroner
3220 |  | Utdanningsdirektoratet |
| 02 | Salgsinntekter mv., nedsettes med | 1 295 000
|  | fra kr 1 295 000 til kr 0 |
3225 |  | Tiltak i grunnopplæringen |
| 04 | Refusjon av ODA-godkjente utgifter, nedsettes med | 4 376 000
|  | fra kr 18 034 000 til kr 13 658 000 |
3256 |  | Kompetanse Norge |
| 01 | Inntekter fra oppdrag, nedsettes med | 2 900 000
|  | fra kr 8 425 000 til kr 5 525 000 |
3291 |  | Bosetting av flyktninger og tiltak for innvandrere |
| 04 | Tilskudd til integreringsprosjekter i asylmottak i regi av frivillige organisasjoner, ODA-godkjente utgifter, nedsettes med | 8 500 000
|  | fra kr 11 223 000 til kr 2 723 000 |
3292 |  | Opplæring i norsk og samfunnskunnskap for voksne innvandrere |
| 01 | Norskopplæring i mottak, ODA-godkjente utgifter, nedsettes med | 7 750 000
|  | fra kr 22 842 000 til kr 15 092 000 |
5310 |  | Statens lånekasse for utdanning |
| 04 | Refusjon av ODA-godkjente utgifter, nedsettes med | 1 412 000
|  | fra kr 21 900 000 til kr 20 488 000 |
| 29 | Termingebyrer, nedsettes med | 510 000
|  | fra kr 3 429 000 til kr 2 919 000 |
| 89 | Purregebyrer, nedsettes med | 13 603 000
|  | fra kr 104 616 000 til kr 91 013 000 |
| 90 | Redusert lån og rentegjeld, nedsettes med | 51 019 000
|  | fra kr 11 513 556 000 til kr 11 462 537 000 |
| 93 | Omgjøring av utdanningslån til stipend, nedsettes med | 560 402 000
|  | fra kr 7 272 718 000 til kr 6 712 316 000 |
5617 |  | Renter fra Statens lånekasse for utdanning |
| 80 | Renter, forhøyes med | 242 013 000
|  | fra kr 4 352 912 000 til kr 4 594 925 000 |

Fullmakter til å pådra staten forpliktelser utover gitte bevilgninger

II

Tilsagnsfullmakter

Stortinget samtykker i at Kunnskapsdepartementet i 2020 kan:

gi tilsagn om tilskudd utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

Kap. | Post | Navn | Samlet ramme
226 | 21 | Kvalitetsutvikling i grunnopplæringen, spesielle driftsutgifter | 35 mill. kroner
270 | 75 | Tilskudd til bygging av studentboliger, kan overføres | 948 mill. kroner

III

Tilføying av stikkordsfullmakt

Stortinget samtykker i at kapittel 291, post 71 får stikkordet kan overføres.